b"\n_START_ARTICLE_\nBokra\xc4\x8di\n_START_SECTION_\nZemljepis\n_START_PARAGRAPH_\nBokra\xc4\x8di so od ob\xc4\x8dinskega sredi\xc5\xa1\xc4\x8da Puconci oddaljeni 7 km, od Murske Sobote 12 km. V glavnem razlo\xc5\xbeeno naselje le\xc5\xbei vzhodno od Vane\xc4\x8de (3 km) in Doline na hrbtu slemena. Nadmorska vi\xc5\xa1ina naselja je od 235 m do 300 m. Nekaj hi\xc5\xa1 je na sosednjem spodnjem slemenu onstran plitve grape. Naselje se deli v Spodnje B\xc3\xb3kra\xc4\x8de ali Spodnjo ves na jugu in v Zgornje B\xc3\xb3kra\xc4\x8de ali Zgornjo ves na severu.\n_START_SECTION_\nPoimenovanje\n_START_PARAGRAPH_\nBokra\xc4\x8di se v pisnih virih omenjajo leta 1355 kot Volkarach, ter kot Bolrah leta 1359 in Wolcrach leta 1370). Iz srednjeve\xc5\xa1kih transkripcijah je razvidno, da ime izhaja iz Bolkra\xc4\x8di, verjetno pluralne oblike osebnega imena Bolkra\xc4\x8d, za katerega se domneva, da je hipokoristik nem\xc5\xa1kega imena s korenom  folk (iz tega izhajata nem\xc5\xa1ko ime Volker in slovensko ime Volkar). Ime bi se torej nana\xc5\xa1alo na zgodnjega prebivalca kraja. Manj\xc5\xa1a verjetnost je, da ime izhaja iz slovanskega hipokoristika V'lkora\xc4\x8d'. V lokalnem nare\xc4\x8dju je vasica znana kot Bokre\xc4\x8di.\n_START_SECTION_\nKmetijska dejavnost\n_START_PARAGRAPH_\nVzpeti deli va\xc5\xa1kega ozemlja so ilovnato-lapornati, ob potoku pe\xc5\xa1\xc4\x8deni. Njive so vglavnem na vzhodnih pobo\xc4\x8djih, kjer sta glavni polj\xc5\xa1\xc4\x8dini p\xc5\xa1enica in koruza. Nekaj je tudi vinogradov, predvsem v Zgornjih B\xc3\xb3kra\xc4\x8dih. Travniki so na deloma zamo\xc4\x8dvirjenih tleh ob potoku. Me\xc5\xa1ani gozd delno razmejuje Zgornje in Spodnje B\xc3\xb3kra\xc4\x8de. Poglavitne drevesne vrste so bor,bukev in akacija. Prevladuje mesna \xc5\xbeivinoreja._NEWLINE_V novem \xc4\x8dasu se prebivalci ukvarjajo tudi s turisti\xc4\x8dno dejavnostjo.\n_START_SECTION_\nZanimivosti\n_START_PARAGRAPH_\nNekaj hi\xc5\xa1 je \xc5\xa1e lesenih, nekaj tudi praznih. Katoli\xc5\xa1ko pokopali\xc5\xa1\xc4\x8de z leseno kapelico je na Zave\xc4\x8dnjeku, evangeli\xc4\x8dansko z zidano kapelico pa je v Spodnji vesi. Pogostnej\xc5\xa1i priimki so Fartelj, Rituper in Vukan. Zaradi odseljevanja se \xc5\xa1tevilo prebivalcev manj\xc5\xa1a."